Maria Nordinin verkkokurssi on herättänyt hämmennystä.

Maria Nordinin verkkokurssia on epäilty turhista lupauksesta. Kyse on Nordinin mukaan väärinkäsityksestä. PASI LIESIMAA

Arkkitehti ja verkkovalmentaja Maria Nordin julkaisi hiljattain Eroon oireita -verkkokurssin, josta Tukes, eli Turvallisuus- ja kemikaalivirasto, vaatii nyt häneltä selvitystä. Selvityksestä tulee ilmetä, onko Nordin antanut kurssin tiedoissa ”turhaa toivoa paranemisesta” apua erilaisiin oireisiinsa hakeville ihmisille.

Hän itse kiistää tämän Iltalehden haastattelussa.

– Kyse on väärinkäsityksestä, Maria Nordin sanoo.

–Mähän en anna siellä mitään hoito-ohjeita. Tämä ei ole lääketieteellinen hoito, eikä sulje pois lääketieteellistä hoitoa. Joku oli vaan halunnut varmistaa sen, että kurssi on ihan ok, hän sanoo.

Nordin toimittaa Tukesille selvityksen elokuun loppuun mennessä.

– Sieltä on kysytty, että kuka antaa hoito-ohjeita. Mutta kun ei niitä anna kukaan. Epäilyjä on tullut ihmisiltä, jotka eivät ole kunnolla tutustuneet kurssiin. Tässä ainoastaan tuetaan hyvinvointia, ja moneen asiaan voi saada siitä apua. Jotkut ovat tulkinneet sanomani lupauksena parantumisesta.

Kurssia markkinoidessaan Nordin on kertonut parantuneensa itse ympäristö- ja ruokayliherkkyyksistä mielenhallinnan keinoilla. Nettisivuillaan hän kertoo, että menetelmä ”perustuu aivojen plastisuuteen, tiedostetun sekä tiedostamattoman stressin hoitamiseen sekä mikrobiomin muokkaamiseen.”

Sivuilta löytyy pitkä lista vaivoista, joihin Eroon oireista -verkkokurssi on Marian mukaan auttanut. Näihin lukeutuvat muun muassa siitepölyallergia, ruoka-aineallergiat, ympäristöyliherkkyydet, homeyliherkkyys, tinnitys, kilpirauhasongelmat, krooninen kipu, paniikkioireet, Parkinsonin tauti, migreeni, astma, uupumus ja unettomuus.

Nordin iloitsee siitä, miten hyvin verkkokurssin myynti on lähtenyt liikkeelle.

– Mukana on jo 3000 ihmistä ja julkaisen sen nyt englanniksi. Tämä on tulossa myös espanjaksi. Tähtään kansainvälisille markkinoille, hän hymyilee pikkuinen Reina-tytär sylissään.